РЕГЛАМЕНТ (ЕО) № 563/2009 НА СЪВЕТА
от 25 юни 2009 година
за изменение на Регламент (ЕО) № 2505/96 за откриване и управление на автономни тарифни квоти на Общността за определени селскостопански и промишлени продукти
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 26 от него,
като взе предвид предложението на Комисията,
като има предвид, че:
(1)
За някои продукти, за които е открита автономна тарифна квота по силата на Регламент (ЕО) № 2505/96 (1), определеният в посочения регламент размер на квотата се изразява в мерна единица, различна от теглото в тонове или килограми и от стойността. Когато за посочените продукти не е определена допълнителна мерна единица в Комбинираната номенклатура, съдържаща се в приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (2), може да има несигурност по отношение на използваната мерна единица. Следователно за постигане на яснота и по-добро управление на квотите е необходимо да се предвиди ползването на посочените автономни тарифни квоти да зависи от вписването на точното количество на внасяните продукти в „Клетка 41: Допълнителни единици“ от декларацията за допускане за свободно обращение, като се използва мерната единица на размера на квотата, посочена за тези продукти в приложение I към Регламент (ЕО) № 2505/96.
(2)
Търсенето в Общността на продуктите, към които е приложим Регламент (ЕО) № 2505/96, следва да бъде задоволено при най-благоприятни условия. С оглед на това е целесъобразно от 1 юли 2009 г. да бъдат открити три нови тарифни квоти на Общността с нулеви ставки на митото и с подходящ размер, като същевременно се избягват смущения на пазара на тези продукти.
(3)
Размерът на автономната тарифна квота на Общността с пореден номер 09.2767 е недостатъчен, за да задоволи нуждите на промишлеността на Общността. Поради това размерът на тази квота следва да бъде увеличен.
(4)
Описанието на продукта за автономната тарифна квота на Общността с пореден номер 09.2806 следва да бъде преразгледано.
(5)
Регламент (ЕО) № 2505/96 следва да бъде съответно изменен.
(6)
Като се има предвид стопанското значение на настоящия регламент, е необходимо да се направи позоваване на основанията, свързани със спешния характер на въпроса, предвидени в точка I.3 от Протокола за ролята на националните парламенти в Европейския съюз, приложен към Договора за Европейския съюз и Договора за създаване на Европейската общност.
(7)
Тъй като тарифните квоти трябва да влязат в действие от 1 юли 2009 г., настоящият регламент следва да се прилага от същата дата и да влезе в сила незабавно,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2505/96 се изменя, както следва:
1.
Вмъква се следният член:
„Член 1а
Когато се представя декларация за допускане за свободно обращение относно продукт, посочен в настоящия регламент, за който размерът на квотата е изразен в мерна единица, различна от теглото в тонове или килограми или стойността, за продукти, за които не е посочена допълнителна мерна единица в Комбинираната номенклатура, съдържаща се в приложение I към Регламент (ЕИО) № 2658/87 на Съвета, в „Клетка 41: Допълнителни единици“ от посочената декларация се вписва точното количество на внасяните продукти чрез използване на мерната единица на размера на квотата за тези продукти, предвидена в приложение I към настоящия регламент.“
2.
Приложение I се изменя, както следва:
а)
вмъкват се тарифните квоти за продуктите, посочени в приложение I към настоящия регламент;
б)
считано от 1 януари 2009 г. редовете за тарифни квоти с поредни номера 09.2767 и 09.2806 се заменят с редовете, посочени в приложение II към настоящия регламент.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 юли 2009 г.
Член 1, параграф 2, буква б) обаче се прилага от 1 януари 2009 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 25 юни 2009 година.